b'\n_START_ARTICLE_\nCerkev sv. Ane, Tunjice\n_START_SECTION_\nLega\n_START_PARAGRAPH_\nZahodno od Kamnika se naslonjeno na gri\xc4\x8dke razteza naselje Tunjice. Na enem od gri\xc4\x8dkov, imenovanem Vinski vrh, stoji pred slikovito kuliso Kamni\xc5\xa1ko-Savinjskih Alp cerkev sv. Ane. Monumentalno poznobaro\xc4\x8dno stavbo na 476 metrov visokem gri\xc4\x8du je dal od leta 1762 do 1766 postaviti Peter Pavel Glavar, ki je bil tedaj \xc5\xbeupnik v Komendi.\n_START_SECTION_\nGradnja\n_START_PARAGRAPH_\nPrvotna srednjeve\xc5\xa1ka prednica dana\xc5\xa1nje cerkve je bila gotska cerkev z enim zvonikom in obzidjem, ki je v \xc4\x8dasu tur\xc5\xa1kih vpadov verjetno slu\xc5\xbeila kot tabor. Cerkev je bila posve\xc4\x8dena sveti Ani. Cerkev sv. Ane v Tunjicah je bila stoletja znana romarska pot, ker pa je bila premajhna, so jo podrli in na istem mestu postavili dana\xc5\xa1njo baro\xc4\x8dno cerkev z dvema zvonikoma in kupolasto krito ladjo. Osrednja ladja je osmerokotni prostor, v osi je postavljen dvopolni prezbiterij, sestavljen iz pravokotnega prostora in polkro\xc5\xbene ni\xc5\xa1e, tu so \xc5\xa1e plitve baro\xc4\x8dne kapele, v diagonalnih oseh \xc5\xa1e ni\xc5\xa1e s stranskima oltarjema oziroma vhodoma, nad njimi pa pendentivi, na katerih sloni polkro\xc5\xbena kupola. Pro\xc4\x8delje, ki je obdano z zvonikoma, je konkavno oblikovano._NEWLINE_Dela so potekala od leta 1762-1766. Gradnjo je vodil in financiral \xc5\xbeupnik Glavar. Tudi novo cerkev so posvetili sv. Ani, saj je novo cerkev Glavar posvetil svoji mami Ani. Sama cerkev je zgrajena po vzoru stolnice sv. Ne\xc5\xbee v Rimu. Pri gradnji so sodelovali predvsem obrtniki iz Kamnika in Meng\xc5\xa1a ter okoli 100 pruskih vojnih ujetnikov. Da so lahko zgradili tako veliko stavbo, so vrh gri\xc4\x8da poravnali in zni\xc5\xbeali za tri metre. Med gradnjo je Glavar med vogelne kamne dal vzidati relikvije svetih mu\xc4\x8dencev Jukundina in Kulumbana, prinesene iz Rima. Leta 1796 pa so iz Rima prinesli \xc5\xa1e relikvije svete Peregrine. Relikvije sv. Peregrine so najprej pri\xc5\xa1le v Komendo. Iz Komende do cerkve sv. Ane pa je v spomin na mu\xc4\x8deni\xc5\xa1ko smrt sv. Peregrine, ki so jo mu\xc4\x8dili in ubili, ko ji je bilo \xc5\xa1tirinajst let, relikvije nosilo \xc5\xa1tirinajst deklic, ki so bile vse stare \xc5\xa1tirinajst let.\n_START_SECTION_\nObnova\n_START_PARAGRAPH_\nLeta 1929 je cerkev prizadel po\xc5\xbear. Ob obnovi sta dobila zvonika in kupola bakreno prevleko. Med letoma 1962 in 1966 pa so cerkev zadnji\xc4\x8d obnovili.\n_START_SECTION_\nNotranja oprema\n_START_PARAGRAPH_\nV cerkvi je stoji velik poznobaro\xc4\x8dni oltar, dokon\xc4\x8dan leta 1782. Po na\xc4\x8drtih Pragerja ga je naredil \xc5\xa1tukater Anton Stampfel, s plastikami pa dopolnil Valentin Vrbnik. Ozadje je poslikal Leopold Layer. V stranskih oltarjih so poslikave iz leta 1775, ki jih je naslikal Janez Poto\xc4\x8dnik. Poznogotska plastika Kri\xc5\xbeanega v levem oltarju izvira \xc5\xa1e iz stare cerkve in verjetno datira v leto 1500. Kropilni kamen pri vhodnih vratih pa nosi letnico 1656.'